Bħalissa fil-Palazz tal-President il-Belt Valletta għaddejjin ix-xogħlijiet neċessarji għal fini tal-Presidenza tal-Unjoni Ewropea li tibda minn Jannar tal-2017. Il-Grand Harbour Regeneration Corporation (GHRC) taħt il-Ministeru għat-Trasport u l-Infrastruttura tqabbdet mill-Ministeru għall-Affarijiet Ewropej u l-Implimentazzjoni tal-Manifest Elettorali (MEAIM) biex tieħu ħsieb il-project management tal-Palazz. Mitluba tagħti rendikont tax-xogħlijiet li saru s'issa, kelliema għall-Ministeru għat-Trasport u l-Infrastruttura qalet li bħalissa diġà sar xogħol ta' restawr mal-ħitan ta' Triq l-Arċisqof u fil-btieħi ta' Nettuno u Prince Alfred u ssewwa wkoll id-dawl fil-Bitħa ta' Nettuno. Beda wkoll xogħol ta' tiswija fl-uffiċini li qabel kienu jintużaw mid-deputati peress li se jintużaw mill-impjegati tal-MEAIM u għal skopijiet tal-Presidenza 2017. Qed jinbidel u jissewwa wkoll l-irħam ta' mal-art u xogħlijiet oħrajn. Ħarġu numru ta' tenders u fadal oħrajn rigward iż-żarmar tal-Parlament l-antik, l-armar tas-sala prinċipali u spazju ieħor għall-midja u bżonnijiet relatati mal-Presidenza 2017. Qed ikun ukoll ippreparat xogħol relatat mal-IT u s-sigurtà. Kemm Heritage Malta kif ukoll ir-Restoration Unit huma involuti fil-konsultazzjoni tax-xogħlijiet li qed isiru. Triq l-Arċisqof Bħalissa qed isir tindif tal-ġebel (dry and wet brushing u poulticing), ftuħ u tikħil tal-fili kollha, kif ukoll bdil ta' knaten u balavostri. Apparti dan qed isir ukoll xogħol ta' restawr fuq saljaturi u balavostri, tneħħija ta' elementi metalliċi minn ġol-ħitan u tneħħija ta' katusi antiki li ma kinux qegħdin jintużaw. Restawr u manutenzjoni tal-bibien, twieqi u gallerija, xogħol ta' manutenzjoni fuq il-parti ta' fuq tat-turretta u manifattura u installazzjoni ta' twieqi u bibien ġodda. Xogħol li jammonta għall-ispiża ta' €242,466.00, fondi mill-ERDF (European Regional Development Fund). Il-Bitħa ta' Nettuno Fil-bitħa qed isir xogħol ta' tindif tal-ġebel (dry and wet brushing u poulticing), ftuħ u tikħil tal-fili kollha, bdil ta' knaten u balavostri, xogħol ta' kisi u żebgħa b'materjal lime based kif ukoll tneħħija ta' cables mejtin minn fuq il-gwarniċi u tneħħija ta' elementi metalliċi mwaħħlin mal-ħitan. Apparti t-tneħħija ta' katusi tal-asbestos u installazzjoni ta' katusi ġodda tal-ħadid u tindif tal-art kollha tal-bitħa u teħlib tal-fili kollha. Saret ukoll installazzjoni ġdida ta' dawl fil-Bitħa ta' Nettuno li, filwaqt li jaħli inqas, jagħti dehra isbaħ lill-post. Dawl RGB based li joffri diversi għażliet ta' kuluri li jistgħu jintużaw waqt avvenimenti differenti. Dan kollu għall-ispiża ta' €183,913, fondi mill-ERDF. Prince Alfred Fil-faċċata tan-naħa tal-Bibljoteka qed isir xogħol ta' tindif tal-ġebel (dry and wet brushing u poulticing), ftuħ u tikħil tal-fili kollha, bdil ta' knaten u ġebel bil-lavur kif ukoll manutenzjoni tal-gallarija tal-injam u żebgħa tal-bieb ewlieni. Apparti dan qed isir tindif tal-art kollha tal-bitħa u teħlib tal-fili kollha, tindif tal-kurdini ta' madwar is-siġar u teħlib tal-fili tagħhom. Kif ukoll restawr tal-kurduni li jdawru l-planter prinċipali u manutenzjoni fuq ir-railing li jdawwar dan l-istess planter. Dan kollu għall-ispiża ta' €349,233.00, fondi mill-ERDF. Żarmar tas-sala tal-parlament l-antik u rfigħ Wara l-approvazzjoni tal-metodu taż-żarmar mill-MEPA u qbil fejn se jiġu merfugħa l-oġġetti li jridu jinżammu, sar handing over tal-għamara mill-eks-Kamra tad-Deputati għal Heritage Malta, żarmar bil-galbu tal-pultruni u skrivaniji tad-Deputati, żarmar tas-sedja tal-Ispeaker u l-mejda tal-kamra, żarmar tal-back panel u l-istangers gallery, żarmar tal-bulkheads, żarmar tas-suffett u tal-control room. Xogħol li fadal isir Apparti x-xogħlijiet fl-uffiċini, fadal xogħol fis-sala prinċipali (fejn kien hemm il-parlament) li jinkludi: sistemi ġodda ta' elettriku, data, audio visual u arja kundizzjonata; armar ta' mwejjed u skrivaniji; armar ta' panels mal-ħitan; armar ta' translation booths; armar ta' press conference area. Fil-bqija tal-kmamar jonqos ukoll installazzjoni ġdida ta' servizzi tal-elettriku, data, telefonija u arja kundizzjonata.Fejn hu neċessarju se jsir armar ta' fitted carpets, armar ta' skrivaniji, armar ta' kċejjen u kmamar tal-banju. Aktar minn hekk, għaddej xogħol fiż-żona tal-media centre fejn qegħdin jiġu installati sistemi ġodda ta' elettriku, data, audio visual u arja kundizzjonata; armar ta' mwejjed u skrivaniji; armar ta' radio booth. Xogħol li mistenni li jitlesta sa Ottubru/Novembru 2016.